钦定古今图书集成/明伦汇编/官常典/第730卷 > 吴僧哥
## 钦定古今图书集成/明伦汇编/官常典/第730卷 > 吴僧哥

按《金史忠义传》：“僧哥，西南路唐古乙剌纠上沙燕部
落人，拳勇善骑射。大安间，选籍山西人为兵，僧哥充
马军千户，有功。贞祐初，迁万户，权顺义军节度使。朔
州失守，僧哥复取之，真授同知节度使事。弟权同知
节度使事迪剌真授节度副使，权节度副使。燕曹见
真授节度判官。提控马寿儿以下，迁授有差。众苦乏”
食，僧哥乞赐粮十五万斛。朝廷以为“应州已破，朔为
孤城，其势不可守”，乃迁朔之军民九万馀口，分屯于
岚、石、隰、吉、绛、解之间，未行，大元兵至朔州，战七昼夜
有功，加遥授同知太原府事兼同知节度使事，迪剌
石州刺史，曹儿同知岢岚州防御使事。四年，始迁其
民南行，且战且行者数十里，僧哥力惫，马踬死焉，时
年三十。诏赠镇国上将军、顺义军节度使。